钦定古今图书集成/方舆汇编/职方典/第1269卷 > 《府学文笔峰记》戚熙
## 钦定古今图书集成/方舆汇编/职方典/第1269卷 > 《府学文笔峰记》戚熙

辰州在楚山、湘水间，自西南来者，起伏数十里，突然
中止，环山而城之。郡处城之中，有武卫以为镇者肩
焉。酉水引于西而右旋，沅水襟于前而左抱。倚城而
望之，则隔岸诸山，皆平峦缦延，无峭壁攒峰之状，山
外之山，乃拥罗如剑戟然。府学近在城东隅，去学出
城不一里许，其山川之秀，当出俊才。然丹砂、石髓、香
木美材，奇怪之物，则多有焉。岂山川之秀，不锺于人
而锺于物乎？景泰癸酉春二月，湖广按察司副使馀
杭沈公庆行部至辰，会郡守祈门康公汝芳下学行
谒庙礼毕，出中门，历观学前气概，曰：“泮宫之地，前水
平漫如砚。前山之左，一小尖峰如笔，而颖不锐。有砚
无笔，文章何自而著？虽云天设，亦资人为。”康公闻之，
唯唯而退。遂召匠累石，资用皆出己帑，度地为之。基
广方八丈四尺，渐微上，高一丈五尺，而锐其首，若卓
笔然，因名文笔峰。既成，郡人之观者咸叹曰：“此其学
校壮观也。”秋闱撤棘，登名乡荐者，郡属州邑凡八人。
噫！未作峰之前，举乡荐者惟府学一人而已，何其寥
寥也！既作峰之后，贤才辈出，何其济济之众乎？天设
人为之言，其应验若是，将来继武，必有为辰州山水
之出色者焉。遂书以记。